U Kliničkoj bolnici u Clevelandu rade na lijeku koji će povisiti 'dobri' kolesterol
Steven Nissen: "Novi lijek je podignuo razinu 'dobrog' kolesterola za oko 130 posto. Uspio je sniziti razinu 'lošeg' za 36 posto"
Istraživanje je bilo usredotočeno na lijek evacetrapib, iz klase inhibitora CETP, odnosno 'kolesteril ester transfer proteina'. U nedavnoj studiji, gotovo 400 sudionika primilo je taj lijek, bilo sam ili u kombinaciji sa statinom. Neki su, pak, primili samo statin ili placebo. Liječnici su potom ocijenili njihove razine kolesterola. Klasa lijekova nazvanih statini promijenila je način na koji se provodi prevencija srčanog infarkta jer pomaže u snižavanju razine 'lošeg' LDL kolesterola u krvi. No, čak i sa sniženom razinom LDL kolesterola, mnogi ljudi i dalje su pod rizikom od srčanog ili moždanog infarkta i drugih komplikacija. Liječnici, stoga, tragaju za načinima povećanja razine 'dobrog' HDL kolesterola kao daljnjom prevencijom srčanog infarkta. Jedan novi lijek obećava upravo to. Izvješće Carol Pearson. Statini su lijekovi koje svakodnevno uzimaju nebrojeni ljudi diljem svijeta kako bi im bila snižena razina LDL, odnosno 'lošeg' kolesterola. Kolesterol je masnoća koja je potrebna našem organizmu, ali postoji u raznim oblicima. LDL je ljepljiva tvar koja se, ako postoji u suvišku, odlaže na stijenke krvnih žila i može izazvati začepljenje. Takvo začepljenje, ako se dogodi u arterijama koje opskrbljuju krvlju srčani mišić, izaziva srčani infarkt. Dr. Steven Nissen, vodeći znanstvenik na polju bolesti srca u Kliničkoj bolnici u Clevelandu, kaže: "Mnogi pacijenti, premda im je bio snižen 'loš' kolesterol, i dalje dožive srčane i moždane udare, te druge komplikacije od nenormalnih razina kolesterola." Dr. Nissen pokušava otkriti lijek koji će povisiti 'dobar' kolesterol i time još više zaštititi od srčane bolesti. Njegovo istraživanje usredotočeno je na lijek evacetrapib, iz klase inhibitora CETP, odnosno 'kolesteril ester transfer proteina'. U nedavnoj studiji, gotovo 400 sudionika primilo je taj lijek, bilo sam ili u kombinaciji sa statinom. Neki su, pak, primili samo statin ili placebo. Liječnici su potom ocijenili njihove razine kolesterola. "Novi lijek je uspio podignuti razinu 'dobrog' kolesterola, odnosno HDL, za gotovo 130 posto. Lijek je, također, uspio sniziti razinu 'lošeg' kolesterola, LDL, za 36 posto" - kaže Steven Nissen. Znanstvenici kažu da je cilj dodati ovaj novi lijek statinima. No, prije nego što lijek bude odobren za korištenje, treba provesti daljnja istraživanja jer, kako kaže dr Nissen, nije dovoljno znati samo ovo što se sada saznalo, nego i da li sprečava posljedice visoke razine kolesterola, smrt, moždani udar, srčani infarkt i povezane komplikacije. Studija je objavljena u časopisu Journal of the American Medical Association.